**Generelle vilkår for prosjekter som støttes over CLIMIT-demo programmet**

**Vilkårene som er en integrert del av Tilskuddsbrevet for prosjekter som støttes av CLIMIT-demo programmet, gjelder fra 22.08.17 dersom annet ikke er skriftlig avtalt.**

1 Viktige begreper

**Bokføringsloven:** Lov om bokføring av 19. november 2004 nr. 73.

**CLIMIT demo programmet**: CLIMIT er et nasjonalt program for forskning, utvikling, pilotering og demonstrasjon av CO2-håndteringsteknologier for kraftgenerering og andre industrielle kilder. Demo-delen av programmet støtter teknologiutvikling for løsninger for CO2-håndtering innenfor ut-viklings-, pilot- og demonstrasjonsprosjekter.

**ESA:** EFTA Surveillance Authority

**Finansiering:** Ressurser til gjennom-føring av Prosjektet, herunder finansielle midler og verdien av lokaler, forsknings-infrastruktur og personellressurser.

**Faktiske kostnader:** Utgifter som utbetales av Prosjektet og utgifter som henføres til Prosjektet og som ikke utløser en utbetaling fra Prosjektet, herunder utgifter til lokaler, forskningsinfrastruktur og personellressurser.

**Finansieringsplan:** Oppstilling som viser hvordan finansieringen av Prosjektet planlegges fordelt mellom midler fra CLIMIT-demo, midler fra andre kilder og egen-finansiert innsats.

**Force majeure:** Upåregnelige og ekstra-ordinære omstendigheter utenfor Partenes kontroll.

**FoU:** Forskning og utvikling.

**Fremdriftsplan:** Tidsplan for gjennomføring av prosjektets hovedaktiviteter og milepæler.

**Fullmaktshaver:** Den stillings-innehaver som har fullmakt til å representere og forplikte Prosjektansvarlig overfor Gassnova.

**Generelle vilkår:** Det dokumentet som inneholder Gassnovas til enhver tid gjeldende   
generelle vilkår for prosjekter som støttes under CLIMIT-demo programmet.

**Hovedmål og delmål:** Beskrivelse av hvilke Prosjektresultater som forventes oppnådd i løpet av Prosjektperioden.

**Immaterielle rettigheter:** Alle rettigheter til tekniske løsninger, metoder, prosesser, prosedyrer, tegninger, prototyper, spesifikasjoner, design, kretsmønstre og bedriftshemmeligheter, uavhengig av om disse er patentert eller registrert, kan patenteres eller registreres eller ikke, samt alle opphavsrettigheter, databaserettigheter og andre nærstående rettigheter, rettigheter til varemerker, domener og andre forretnings-kjennetegn og rettigheter vernet etter markedsføringsloven.

**Kommersiell utnyttelse:** Direkte eller indirekte bruk av Prosjektresultater i utvikling og/eller markedsføring av produkt, tjeneste eller prosess, eller overdragelse og/eller lisensiering av Prosjektresultater til tredjemenn, unntatt forlagsmessig utgivelse.

**Kontrakten:** Tilskuddsbrev, Generelle vilkår for prosjekter som støttes over CLIMIT-demo programmet, søknad med vedlegg og eventuelle avtalte tilleggsdokumenter, utgjør til sammen Kontrakten.

**Kontraktsparter:** Gassnova og Prosjektansvarlig.

**Milepæl:** Tidspunktet for når Prosjektets hoved- og delmål, bestemte aktiviteter, leveranser eller hendelser skal være nådd i

følge Fremdriftsplanen.

**Part/Partene:** Prosjektansvarlig og Gassnova, individuelt eller samlet.

**Partnere:** Institusjoner, bedrifter og virksomheter (eventuelt med navngitte

personer) som har inngått Samarbeidsavtale med Prosjektansvarlig om faglig deltakelse i Prosjektet, og/eller avtale om å finansiere deler av Prosjektet.

**Programstyret:** Kollegialt organ med mandat til å fatte vedtak om tildeling av statsstøtte gjennom CLIMIT-programmet.

**Prosjekt:** Den samlede aktiviteten som omfattes av søknaden / den samlede aktiviteten som etter avtaleinngåelsen omfattes av Kontrakten.

**Prosjektansvarlig:** Den institusjon, bedrift eller virksomhet som overfor Gassnova er ansvarlig for at Prosjektet gjennomføres i henhold til Kontrakten. I særtilfeller kan Prosjektansvarlig være en person.

**Prosjektbeskrivelse:** Faglig og administrativ plan for gjennomføring av Prosjektet.

**Prosjektbudsjett:** Samlede budsjetterte prosjektkostnader for prosjektperioden fordelt på kostnadstyper og Partnere.

**Prosjektleder:** Den personen som på vegne av Prosjektansvarlig skal ivareta den faglige gjennomføringen av Prosjektet.

**Prosjektperioden:** Den perioden som Prosjektet utføres i, og som er nærmere definert i Tilskuddsbrevet.

**Prosjektregnskap:** Prosjektansvarliges regnskap over Prosjektets Finansiering og Faktiske kostnader.

**Prosjektresultater:** Alle resultater som er skapt eller oppnådd i forbindelse med Prosjektet, herunder Immaterielle rettigheter, uavhengig av om resultatene er vernet av lovgivning.

**Prosjektsammendrag:** Kortfattet beskrivelse av Prosjektet som offentliggjøres for allmennheten.

**Regnskapsloven:** Lov om årsregnskap m.v.av 17. juli 1998 nr. 56.

**Samarbeidsavtale:** Avtale som regulerer bl.a. arbeidsform, rettigheter og plikter mellom Prosjektansvarlig og Partnere som deltar i Prosjektet.

**Samarbeidsprosjekt:** Prosjekt der Prosjekt-ansvarlig samarbeider med en eller flere Partnere.

**Styringsgruppe:** En formell gruppe som består av representanter for Prosjektansvarlig og Partnerne. Styringsgruppen forvalter Samarbeidsavtalen mellom partnerne.

**Tildeling:** Vedtak i Programstyret for CLIMIT om finansiering fra Gassnova til Prosjektet.

**Tilskuddet:** Den økonomiske støtten som Prosjektansvarlig mottar fra Gassnova.

**Tilskuddsbrev:** Dokumentet som Partene signerer, og som sammen med vedleggene, inneholder avtalte presiseringer og reguleringer for Prosjektet og inngår som del av Kontrakten.

**Underleverandører:** Institusjoner, bedrifter og virksomheter (eventuelt navngitte personer) som har inngått avtale på kommersielle vilkår med Prosjektansvarlig eller Partnere om levering av varer, tjenester eller rettigheter til Prosjektet.

2 Prosjektet

**2.1 Prosjektgjennomføring**

Prosjektet skal gjennomføres i henhold til Kontrakten mellom Partene.

Prosjektansvarlig skal påse at det utøves god prosjektstyring i Prosjektet. Vesentlige avvik i forhold til Kontrakten, herunder vesentlige endringer i Prosjektets omfang, målsetting, Fremdriftsplan, Finansieringsplan og Kostnadsplan skal behandles i Prosjektets Styringsgruppe før de uten ugrunnet opphold meldes skriftlig til Gassnova.

Melding om slike forhold skal ikke utsettes til fremdriftsrapporteringen.

Gassnova skal vurdere hvilke virkninger slike vesentlige avvik eller endringer skal få for kontraktsforholdet, jf. punkt 3.3 og 12, og eventuelt skriftlig godkjenne avvikene. I så tilfelle skal avvikene behandles som endringer i Kontrakten i henhold til punkt 13.

Prosjektansvarlig plikter å forebygge risiko for interesse- og habilitetskonflikter i Prosjektet, herunder sikre at den som er ansatt i eller engasjert i Prosjektet ikke får delta i behandling eller avgjørelser av spørsmål som har slik betydning for vedkommende selv, eller nærstående, at vedkommende må anses for å ha en fremtredende personlig eller økonomisk særinteresse i saken. Likeså plikter Prosjekt-ansvarlig å sikre at den som er ansatt eller engasjert i Prosjektet ikke deltar i behandling eller avgjørelse av spørsmål når det foreligger andre særegne forhold som er egnet til å svekke tilliten til vedkommendes upartiskhet.

Prosjektansvarlig skal påse at det er etablert rutiner for kvalitetsstyring og HMS i Prosjektet. Prosjektansvarlig plikter å følge gjeldende lover og forskrifter, annen offentlig regulering, relevante etiske retningslinjer, samt anerkjente kvalitetsstandarder og normer for god forskningsskikk.

Prosjektansvarlig er ansvarlig for finansiering av prosjektet utover støtten fra Gassnova.

Prosjektansvarlig kan engasjere Under-leverandører til gjennomføring av enkelte oppgaver i Prosjektet i henhold til de rammer som følger av Kontrakten. Bruk av Under-leverandører fritar ikke Prosjektansvarlig fra sine forpliktelser og ansvar i henhold til Kontrakten. Underleverandører kan ikke tilstås rettigheter til Prosjektresultater.

Prosjektansvarlig plikter å sikre at alle som utfører arbeid i Prosjektet respekterer de rettigheter og forpliktelser som følger av Kontrakten.

**2.2 Prosjekter med samarbeidspartnere**

Prosjektansvarlig plikter å inngå Samarbeids-avtale med Partnerne.

Hvis annet ikke er skriftlig avtalt, skal slik Samarbeidsavtale foreligge innen fire måneder etter at Tildeling ble besluttet av Programstyret, og alltid før utbetaling fra Gassnova kan finne sted.

Samarbeidsavtalen skal bl.a. beskrive hvordan kostnadsrammene i Prosjektet skal styres, hvordan eventuell overskridelser og utvidelser skal håndteres samt hvem som skal ha rettigheter til Prosjektresultatet. Avtalen skal videre regulere Prosjektansvarliges og Partnernes gjensidige rettigheter og plikter, jf. bl.a. punkt 6.2.2. Gassnova ved CLIMIT sekretariatet kan kreve innsyn i Samarbeidsavtalen.

Partnerne skal opprette en Styringsgruppe. Gassnova har rett til å delta i styringsgruppen enten som observatør med møte- og talerett, eller som ordinær deltaker med fulle deltakerrettigheter. Gassnova skal motta alle innkallinger, sakspapirer og referater fra møtene. Gassnova har også rett til å kreve deltakelse i eventuelle tekniske komiteer og lignende som måtte bli opprettet, og skal uansett holdes løpende orientert om slike møter og de beslutninger som måtte fattes i slike fora.

Gassnova kan stille særlige krav til samarbeidet i Tilskuddsbrevet. Prosjektansvarlig er ansvarlig for at Samarbeidsavtalen (-e) samsvarer med Kontraktens vilkår og forutsetninger, og at Partnerne til enhver tid er kjent med alle relevante deler av Kontrakten. Samarbeidsavtalen (-e) skal innholdsmessig være innrettet slik at summen av den direkte og indirekte statsstøtten som går til samarbeidende foretak ikke overskrider statstøtteregelverkets maksimale støttesatser.

Eventuelle endringer i sammensetningen av Partnere slik den fremgår av Kontrakten, forutsetter Gassnovas forutgående skriftlige godkjenning.

Prosjektansvarlig og Partnerne kan inngå avtale med Underleverandører om gjennomføringen av enkelte oppgaver i Prosjektet i henhold til de rammer som følger av Kontrakten. Bestemmelsene i punkt 2.1 nest siste og siste avsnitt gjelder tilsvarende.

3 Utbetaling, overføring og forbehold

**3.1 Utbetaling**

Før utbetaling kan finne sted må Tilskudds-brevet være undertegnet av begge Parter. Videre skal opplysninger om Prosjekt-ansvarliges bankkontonummer etc., være mottatt av Gassnova på den måten Gassnova angir. Gassnova utbetaler Tilskuddet til den oppgitte konto.

Med mindre annet er skriftlig avtalt skjer utbetaling etterskuddsvis på grunnlag av mottatt og godkjent faktura eller utbetalings-anmodning fra Prosjektansvarlig, og i henhold til fastsatt betalingsplan, jf. Tilskuddsbrevet. Tilskuddet er ikke å anse som avgiftspliktig inntekt, og skal ikke faktureres med mva.

Utbetaling forutsetter tilfredsstillende milepælsrapportering i henhold til Fremdrifts-planen, jf. Punkt 5 og rapporteringskravene som er spesifisert i Tilskuddsbrevet. Tilskudd kan bli avkortet i mangel av tilfredsstillende rapportering.

Gassnova betaler ikke ut Tilskudd før utgiftene er faktisk påløpt og tilfredsstillende dokumentert av Prosjektansvarlig. Utbetaling skjer normalt innen 30 dager etter godkjent betalingsanmodning.

Uansett når Gassnova skal eller skulle ha foretatt utbetaling, aksepterer den Prosjekt-ansvarlige at Gassnova ikke under noen omstendighet skal måtte betale forsinkelses-rente i forbindelse med sine utbetalinger av Tilskudd.

Prosjektansvarlig plikter å kontrollere at utbetalt beløp er i samsvar med Tildelingen og den fastsatte betalingsplanen, og at det ikke overskrider totalt tillatt støttebeløp iht. statsstøttereglene, se også punkt 3.3. Eventuelle avvik skal meldes til Gassnova og eventuelt for høyt utbetalt beløp skal tilbakebetales omgående.

Enhver utbetaling kan stanses dersom Gassnova finner at gjennomføring av Prosjektet klart avviker fra kravene til prosjektgjennomføring i punkt 2.1 eller øvrige krav i Kontrakten. Tilskuddsmottaker kan også bli pålagt å betale tilbake hele eller deler av utbetalt Tilskudd dersom støtten ikke blir anvendt i samsvar med Kontrakten, eller at ESA finner at støtten er gitt i strid med EØS-avtalens regler om offentlig støtte, jf. Tilskuddsbrevet punkt 8.

Gassnova holder tilbake avtalt sluttoppgjør inntil sluttrapport er levert og godkjent, jf. punkt 5.2.

**3.2 Tilbakebetaling av ubrukte midler ved sluttrapportering**

Det skal fremgå av sluttrapporten om de relevante Faktiske kostnader (etter at eventuelle inntekter er lagt til) er lavere enn angitt i Kostnadsplanen og forutsatt i Tildelingen. Eventuelle ubrukte, ikke-utbetalte midler skal tilbakeføres til Gassnova. Dersom midlene er utbetalt skal de tilbakebetales på den måten Gassnova anviser, og senest innen 3 måneder fra Gassnova skriftlig varsler Prosjektansvarlig om det. Ved tilbakebetaling etter utløpet av 3 måneders fristen, påløper rente i henhold til lov om forsinkelsesrenter.

**3.3 Forbehold**

Gassnovas forvaltning av tilskuddsordningen skal skje innenfor rammen av EØS-avtalens regler om offentlig støtte. Gassnovas utbetaling av tilskudd forutsetter derfor at:

* Prosjektansvarlig har oppfylt sin plikt med hensyn til å oppgi alle nødvendige opplysninger til Gassnova om eventuell annen offentlig støtte til Prosjektet. Dette inkluderer alle fordeler direkte knyttet til Prosjektet av lokale, nasjonale eller internasjonale myndigheter. Eventuell støtte er medregnet (kumulert) når Gassnovas støtte er fastsatt.
* Prosjektansvarlig har oppfylt sin plikt til å vurdere etter beste skjønn Prosjektets karakter og klassifisering av Prosjektets kostnader i henhold til FoUoI-retningslinjene.
* Forholdet mellom Samarbeidspartnerne er regulert slik at deltakende bedrifter (foretak) ikke mottar indirekte støtte i strid med EØS-avtalens regler om offentlig støtte.
* Tilskuddet benyttes kun til å utvikle produkter og tjenester innenfor markedet for CO2-håndtering, slik at midlene ikke bidrar til å forbedre Prosjektansvarliges og/eller Partneres konkurranseevne i andre markeder i strid med EØS-avtalens regler om offentlig støtte.

Tilskudd som anvendes i strid med EØS-avtalens regler om offentlig støtte vil kunne være ulovlig. ESA kan bestemme at Gassnova skal kreve tilbakebetaling av ulovlig støtte fra den som har mottatt støtten jf. Lov om offentlig støtte § 5.

Utbetaling av Tilskudd forutsetter videre at:

* Gassnova får de nødvendige midler til disposisjon av den norske stat
* det ikke skjer endringer i offentlige reguleringer (lover, regler, standarder, internasjonale overenskomster, godkjenning av støtterordningen fra ESA)
* det ikke foreligger eller oppstår andre uforutsette omstendigheter av vesentlig betydning for gjennomføringen av Prosjektet eller Gassnovas evne til å bidra til dette.

Dersom disse forutsetningene ikke er oppfylt, kan Tildelingen helt eller delvis bortfalle uten ansvar for Gassnova uavhengig av ordlyden i Tilskuddsbrevet.

Videre forutsetter innfrielse av Tildelingen bl.a. at følgende forhold er oppfylt:

* Det ikke foreligger vesentlige avvik, jf. punkt 2.1
* Gassnova godkjenner Prosjektansvarliges fremdriftsrapport, jf. punkt 5.1

Dersom en eller flere av disse forutsetningene ikke er oppfylt, kan Gassnova stanse eller endre fremtidige Tildelinger. Gassnova kan videre trekke tilbake hele eller deler av utbetalt Tilskudd eller heve Kontrakten i henhold til punkt 12 nedenfor dersom vilkårene for dette foreligger.

Dersom nye private finansieringskilder tilkommer, og Styringsgruppen ikke bestemmer tilsvarende utvidelse av Prosjektets omfang målt i leveranser eller kvalitet, skal Gassnovas støtte til Prosjektet målt i kroner reduseres tilsvarende.

Gassnova har likeledes rett til å trekke tilbake hele eller deler av utbetalt Tilskudd, og/eller stanse eller endre eventuelle forestående tildelinger av Tilskudd dersom Prosjektet får tilført offentlig finansieringsstøtte fra andre enn Gassnova etter at Tilskuddsbrevet er undertegnet, herunder oppnår skattefradrag i henhold til SkatteFunn-ordningen, og slik støtte ikke er forutsatt i Finansieringsplanen.

Prosjektansvarlig plikter uten ugrunnet opphold å informere Gassnova dersom Prosjektet mottar slik offentlig finansierings-støtte.

4 Regnskap og kontroll

**4.1 Regnskapsføring**

Prosjektansvarlig skal føre et eget Prosjekt-regnskap basert på Regnskapslovens prinsipper.

Regnskapsføringen skal holdes løpende à jour. Opplysninger som har betydning for utarbeidelse av pliktig rapportering, skal uansett være registrert innen de tidsfrister som gjelder for rapportering. Prosjekt-regnskapet skal oppfylle de krav Gassnova fastsetter. Prosjektregnskapsrapport med aktuell dokumentasjon skal vedlegges hver faktura/utbetalingsanmodning.

**4.2 Kostnader som kan inngå i Prosjekt-regnskapet**

Prosjektet kan kun belastes kostnader som er påløpt etter dato for tildelingsvedtaket i Programstyret, og som er nødvendige og direkte knyttet til gjennomføringen av Prosjektet i henhold til Kostnads- og Fremdriftsplanen som er godkjent av Gassnova. Fordeling av tildelte prosjektmidler mellom Prosjektansvarlig og Partnere skal være basert på selvkost innenfor rammen gitt i punktene under. Interne kjøp fra selskap innen samme konsern som partnerne er en del av skal belastes i henhold til selvkost.

Følgende type kostnader kan inngå i Prosjekt-regnskapet:

1. *Personal- og indirekte kostnader*

Personellkostnader til forskere, teknikere og støttepersonell som anvendes i Prosjektet. Slike kostnader skal være fastsatt i henhold til de til enhver tid gjeldende regler for utregning av timepriser gitt av Norges Forskningsråd (med egne regler for hver gruppe søkere, henholdsvis universitet- og høgskolesektoren, instituttsektoren og bedrifter). Prosjektansvarlige skal informere Gassnova om de beregnede timerater for Prosjektansvarlig og Partnere som vil bli benyttet i Prosjektregnskapet.

1. *Innkjøp FoU-tjenester*

Kostnader til forskningstjenester, kunnskaper og patenter som er kjøpt eller lisensiert utenfra til markedspris samt kostnader knyttet til bruk av eksterne konsulenter og tilsvarende tjenester som er anskaffet for, og anvendt i Prosjektet.

1. *Andre driftskostnader*

Andre kostnader inkludert kostnader til materialer, forsyninger og lignende som er pådratt som en direkte følge av Prosjektet.Reisegodtgjørelse kan belastes Prosjektet etter Prosjektansvarliges vanlige praksis, men begrenset oppad til den norske stats satser.

1. *Utstyr*

Kostnader til kjøp eller bruk av utstyr og infrastruktur som anvendes i Prosjektet.

Dersom utstyr og infrastruktur har en levetid som går ut over Prosjekt-perioden, er det bare de regnskapsmessige avskrivningene i Prosjektperioden som anses som Faktiske kostnader.

Avskrivningskostnader kan kun føres på utstyr og infrastruktur som eieren av utstyret (prosjektansvarlig eller samarbeidspartner) har anskaffet for egne midler.

Avskrivningstiden som legges til grunn i budsjettet, skal ta utgangspunkt i den tiden som eieren av utstyret har lagt til grunn for avskrivning av utstyret i sitt ordinære regnskap. Dersom eieren ikke har klare retningslinjer for avskrivningstid på utstyr, skal fem års avskrivningsperiode benyttes.

Avskrivningskostnadene skal knyttes til den prosentvise andelen av utstyret som skal benyttes i Prosjektet. Hvis Prosjektet skal utnytte x % av utstyrets kapasitet, kan x % av avskrivningskostnadene føres som prosjektkostnad. Det betyr at det bare kan føres full avskrivningskostnad for utstyr som i Prosjektperioden vil benyttes fullt ut av Prosjektet. Avskrivningskostnader kan bare inkluderes innenfor avskrivnings-perioden for utstyret.

Størrelsen på vederlag til Underleverandører skal være basert på markedsmessige betingelser som er avtalt på armlengdes avstand mellom kjøper og selger.

Prosjektet kan ikke belastes kostnader som blir refundert på et senere tidspunkt av annen part, finansieringskostnader, avsetninger for framtidige tap, avskrivning av tidligere påløpte og aktiverte Prosjektkostnader eller generelle overheadkostnader.

Gassnova kan kreve innsyn i alle interne kalkyler eller avtaler som ligger til grunn for fastsettelsen av Faktiske kostnader.

**4.3 Krav til dokumentasjon og sporbarhet**

Alle kostnader skal dokumenteres i henhold til Bokføringsloven.

Prosjektregnskapet skal være aktivitetsbasert og alle kostnader skal være ført mot de avtalte aktivitetene (milepælene).

All timeforbruk (ansatte og innleide) eller forbruk av andre interne ressurser skal dokumenteres ved hjelp av fortløpende timeføring slik at det fremgår hvilke ressurser som er brukt, til hvilken tid og til hvilket formål/aktivitet.

Gassnova kan stille krav til attestasjon fra autorisert revisor vedrørende regnskapsmessige forhold eller andre nærmere spesifiserte oppfølgingskriterier.   
 **4.4 Kontroll og reaksjoner**

Gassnova og Riksrevisjonen eller en annen tredjepart som Gassnova måtte utpeke, har til enhver tid rett til å kontrollere at Tilskuddet benyttes i henhold til Kontrakten. På anmodning fra Gassnova eller Riksrevisjonen skal Prosjektansvarlig legge frem bilag, timelister, beregninger og annet relevant underlagsmateriale som er nødvendig for å utføre nevnte kontroll. Prosjektansvarlig plikter å oppbevare relevant dokumentasjon på forsvarlig måte og fremlegge dokumentasjonen uten ugrunnet opphold.

Hvis kontrollen avdekker at midlene ikke brukes eller er brukt i henhold til Kontrakten, kan Gassnova heve Kontrakten, jf. punkt 12.3. Utbetalte midler skal tilbakebetales i den utstrekning Gassnova krever det.

Gassnova kan også stanse videre utbetalinger til Prosjektet så vel som til andre prosjekter som måtte være inngått mellom Partene.

**4.5 Evaluering av effektivitet og måloppnåelse**

Tilskuddsvirksomheten vil bli gjenstand for evaluering. Prosjektansvarlig og Partnerne skal på anmodning fra Gassnova vederlagsfritt bidra til at tredjepart kan gjennomføre en uavhengig vurdering av søknadsprosesser, Tildeling, oppfølging, resultater samt andre forhold av betydning for evaluering av tilskuddsordningen, bl.a. ved å fremlegge relevant informasjon.

Videre plikter Prosjektansvarlig og Partnerne på anmodning fra Gassnova så langt mulig vederlagsfritt å bidra til evaluering og resultatmåling av Prosjektet i regi av Gassnova. I den forbindelse skal det også gis en vurdering av Prosjektresultatenes faglige og økonomiske betydning. Forpliktelsen påhviler Prosjektansvarlig i en periode på inntil 10 år etter levering av sluttrapport med mindre annet er skriftlig avtalt.  
  
5 Rapportering  
 **5.1 Fremdriftsrapporter**

Prosjektansvarlig skal sende fremdriftsrapport til Gassnova til avtalt tid. Fremdriftsrapporten skal utformes i overenstemmelse med kravene som er avtalt i Kontrakten. Fremdrifts-rapporten skal, i tillegg til rapporterings-kravene som er spesifisert i Tilskuddsbrevet, gi opplysninger om status for Prosjektet, herunder gjennomføring av aktivitetene i henhold til Fremdriftsplanen og utviklingen i Prosjektets Faktiske inntekter og Faktiske kostnader, og redegjøre for eventuelle avvik og konsekvensene av dem.

Vesentlige avvik i Prosjektets omfang, målsetting, Fremdriftsplan, Finansierings- og/eller Kostnadsplan skal rapporteres skriftlig til Gassnova så snart som mulig. Melding om slike avvik skal ikke utsettes til fremdrifts-rapporteringen, jf. punkt 2.1.

Gassnova kan i rimelig omfang kreve tilleggs-rapporter for kortere perioder eller for bestemte deler av Prosjektet.

**5.2 Sluttrapport**

Prosjektansvarlig skal utarbeide en slutt-rapport. Sluttrapporten skal utformes i overenstemmelse med de krav som er avtalt i Kontrakten. Sluttrapporten skal minimum inneholde:

* Redegjørelse for hvordan støtten er benyttet.
* Beskrivelse av hvilke tiltak som er gjennomført.
* Beskrivelse av hvilke resultater som er oppnådd iht til målsetting, rapporteringskriterier og målparametere som er fastsatt i Tilskuddsbrevet og eller søknaden.
* En oversikt som viser hvordan tiltaket er finansiert og som spesifiserer kostnadene ved gjennomføringen av tiltaket.
* Prosjektregnskap som er godkjent av Prosjektansvarliges øverste leder eller den som har signert Tilskuddsbrevet

Dersom sluttrapporten inneholder sensitiv informasjon skal Prosjektansvarlig også skrive en rapport som kan offentliggjøres.

Med mindre en annen frist er skriftlig avtalt, skal sluttrapporten være mottatt av Gassnova senest en måned etter utløpet av avtalt sluttdato.

Endelig sluttoppgjør forutsetter at Gassnova godkjenner sluttrapporten.  
 **5.3 Annen rapportering**

Prosjektansvarlig plikter å avgi regnskap og eventuelt andre statistiske opplysninger vedrørende Prosjektet til nasjonal forsknings-statistikk.

Prosjektansvarlig forplikter seg til å informere om ny kunnskap om miljøeffekter ved CO2-håndtering til relevante myndighetsorganer og Gassnova.  
 **5.4 Rapporteringsform og arkivering**

Fremdriftsrapporter og sluttrapport skal innleveres på den måte Gassnova angir. Alle rapporter skal være påført prosjektnummer, og være datert og signert av Prosjektansvarlig.

Rapportene skal foreligge på norsk med mindre annet er skriftlig avtalt. Det skal også utarbeides et sammendrag på engelsk.

Prosjektansvarlig skal arkivere sluttrapport og prosjektdata på en betryggende måte i minimum 10 år etter utløpet av kontrakts-perioden. Prosjektansvarlig skal sikre at dataene oppbevares på en slik måte at de også vil bli tatt vare på og være tilgjengelige hvis Prosjektansvarlig skulle bli avviklet, oppløst eller liknende.

Prosjektansvarlig plikter, hvis rettslig mulig, å arkivere fagfellevurderte vitenskapelige artikler som bygger på forskning som er helt eller delvis finansiert av Gassnova i egnede åpne digitale arkiv. Det forutsettes at slik arkivering ikke kommer i konflikt med forfatters akademiske og juridiske rettigheter.

**5.5 Brudd på rapporteringsplikt**

Brudd på forpliktelser vedrørende rapportering og arkivering betraktes som vesentlig mislighold, og gir Gassnova grunnlag for å heve Kontrakten, jf. punkt 12.3.

6 Eiendomsrett, utnyttelsesrett og lisensiering

**6.1 Eiendomsrett til innkjøp finansiert helt eller delvis av mottatt Tilskudd**  
Prosjektansvarlig tilkommer eierskapet til alle innkjøp, (varer, utstyr, tjenester, anlegg mv.) som er finansiert av Prosjektets midler, med mindre annet er avtalt mellom Prosjekt-ansvarlig og eventuelle Partnere. Eierskapet skal være regulert i Samarbeids-avtalen.

Prosjektansvarlig plikter å påse at utstyr og anlegg mv. holdes forsikret, i god stand og i drift i kontraktsperioden. Gassnova kan ved manglende overholdelse av forpliktelsene heve Kontrakten iht. punkt 12.3.

Alle innkjøp til Prosjektet skal inngås etter kommersielle prinsipper med armlengdes avstand mellom Prosjektansvarlig og leverandør, jf. punkt 4.2.

**6.2 Prosjektresultater**

**6.2.1 Generelt**

Bestemmelsene er delvis basert på Prinsipper for Norges forskningsråds rettighetspolitikk (vedtatt av Hovedstyret i Norges forskningsråd 24.4.08).

***Rettigheter***

Det forutsettes at Prosjektansvarlig har lovlig tilgang til alle Immaterielle rettigheter som danner grunnlag for Prosjektet.

Prosjektansvarlig og eventuelle Partnere skal sikre seg rettighetene til kommersiell utnyttelse av Prosjektresultater, og plikter om nødvendig å inngå avtaler med eiere, ansatte (herunder ansatte med flere tilsettingsforhold), Underleverandører og andre for å oppnå dette.

Slik rettighetssikring medfører ingen begrensning i beskyttelsen av opphavs-mannens ideelle interesser etter åndsverks-loven og er ikke til hinder for at det avtales vederlagsordninger for opphavsmenn tilsvarende de som gjelder for ansattes oppfinnelser i samsvar med lov om rett til ansattes oppfinnelser.

***Beskyttelse***

Prosjektansvarlig og eventuelle Partnere skal vurdere behovet for beskyttelse av Prosjektresultater som kan ha forretningsmessig verdi, og beskytte disse når behovet tilsier det. Dersom loven krever at rettighetene må registreres for å oppnå beskyttelse, skal Prosjektansvarlig påse at slik registrering foretas.

***Utnyttelse***

Prosjektresultatene skal utnyttes innen rimelig tid i forhold til bransjens egenart, markedet, forskningsfeltets egenart, produktets ut-viklings- og levetid og utnyttelsesmuligheter.

***Overføring av resultatene til utenlandske rettssubjekt***

Overføring av eierskap og/eller lisensiering av eksklusive rettigheter til Prosjektresultatene til en tredjepart som ikke er Partner og som er etablert i et land utenfor EØS-området, krever Gassnovas skriftlige godkjennelse. Gassnova kan nekte slik overføring/lisensiering dersom den vil være i strid med norske interesser, etiske prinsipper eller hensynet til rikets sikkerhet. Gassnova kan alternativt sette vilkår for overføringen/-lisensieringen. Samtykke skal anses for gitt dersom Gassnova ikke svarer på anmodningen om godkjennelse innen fire uker etter mottak av skriftlig henvendelse. Bestemmelsen gjelder pågående prosjekter og i tre år etter at Prosjektet er avsluttet.

***Endring i eierforhold – utenlandske eiere***

Dersom en person eller et foretak utenfor EØS- området overtar bestemmende kontroll over Prosjektansvarlig – ved erverv av selskapsandeler (aksjer mv.), ved avtale eller på annen måte – skal Gassnova varsles umiddelbart. Slikt varsel skal skje skriftlig. Tilsvarende plikter Prosjektansvarlig å varsle Gassnova skriftlig umiddelbart hvis en person eller et foretak utenfor EØS-området etter at kontrakt er inngått overtar bestemmende kontroll over Partnere.

Dersom endringene i eierforhold innebærer at Prosjektresultatene kan bli brukt i strid med norske økonomiske interesser, etiske prinsipper eller hensynet til rikets sikkerhet, har Gassnova rett til å stille vilkår med hensyn til Prosjektet og Prosjektresultatene, herunder helt eller delvis vederlagsfri overføring av Prosjektresultatene eksklusivt til Gassnova, eller heve avtalen iht. punkt. 12.3. Bestemmelsen gjelder pågående Prosjekter og i tre år etter at Prosjektet er avsluttet.  
 **6.2.2 Tilleggsbestemmelser for prosjekter med Samarbeidspartnere**

***Rettigheter***

Prosjektansvarlig og Partnere skal inngå Samarbeidsavtale(-r) som bl.a. regulerer prinsippene for hvordan eiendoms- og utnyttelsesretten skal fordeles og forvaltes mellom deltakerne og hvordan eventuelle Prosjektresultater skal beskyttes. Gassnova kan begrense deltakernes adgang til fritt å avtale hvordan rettighetene skal fordeles, ved bestemmelser gitt i Tilskuddsbrevet.

***Samarbeidsavtaler***

Følgende prinsipper skal legges til grunn for Samarbeidsavtaler som skal inngås i henhold til punkt 2.2:

1. Bruk av og eventuell godtgjørelse for Partenes bidrag i Prosjektet i form av kunnskap, rettigheter og utstyr m.m. skal reguleres. I Prosjektperioden skal Prosjektansvarlig og Partnere ha vederlagsfri tilgang til Prosjektresultater som fremkommer i Prosjektet og som er nødvendige for gjennomføringen av eget arbeid i Prosjektet.
2. For kommersiell utnyttelse skal Prosjekt-ansvarlig og Partnere ha tilgang til Prosjektresultater og Partenes bidrag inn i Prosjektet til avtalte vilkår når det er nødvendig for å utnytte Prosjektresultater de selv har rettigheter til i Prosjektet. Prinsipper for fordeling av Prosjekt-resultater og tilgangsrettigheter skal reguleres i Samarbeidsavtalen.
3. Forskningsinstitusjonene bør ha rett til å overta eiendoms- eller utnyttelsesretten til de resultater i Prosjektet som ligger utenfor de øvrige Partnernes og Prosjektansvarliges forretningsmessige interesseområder. Deltakernes forretnings-messige interesseområder bør være definert i Samarbeidsavtalen.
4. Undervisningsinstitusjonene bør, eventuelt etter en avtalt tid, og dersom ikke annet er avtalt, vederlagsfritt kunne benytte Prosjektresultatene til undervisnings- og forskningsformål.

7. Offentliggjøring av Prosjektresultat m.v.

Gassnova forbeholder seg retten til å bekjentgjøre på den måten Gassnova finner formålstjenlig, informasjon vedrørende Prosjektet, herunder informasjon om Tilskudd, Prosjektansvarlig, Partnere og eventuelle øvrige prosjektdeltagere. Gassnova forbeholder seg videre retten til å offentliggjøre prosjekttittel, et kortfattet prosjektsammendrag, og oppnådde Prosjektresultater.

Den Prosjektansvarlige er forpliktet til gjennom Prosjektperioden å bidra med jevnlige oppdateringer om fremdriften i Prosjektet både på norsk og engelsk, som Gassnova kan publisere, blant annet på sin internettside. Gassnova bestemmer hvor hyppig det skal rapporteres.

Gassnova skal likevel ikke uten forutgående skriftlig samtykke fra Prosjektansvarlig, bekjentgjøre informasjon som inneholder forretningshemmeligheter eller annen taushetsbelagt informasjon. Dette unntaket gjelder ikke i forhold til teknologi som er patentsøkt – enten det er i Norge eller annet sted – da patentsøkt teknologi vil være allment tilgjengelig.

Prosjektansvarlig plikter med mindre særlige grunner tilsier noe annet, å gjøre Prosjekt-resultater kjent så snart som mulig, herunder bl.a. sørge for at de formidlingstiltak som er angitt i søknaden og Kontrakten blir gjennomført.

Forskningsgenererte data skal anses for allment tilgjengelige, såfremt ikke særlige grunner tilsier noe annet eller det foreligger kontraktsvilkår eller offentlige regler som hindrer det.

Som særlige grunner anses beskyttelse av Prosjektansvarliges Immaterielle rettigheter, risiko for plagiering, brudd på taushets-forpliktelser, risiko for skader som slik offentliggjøring kan påføre Prosjektansvarliges virksomhet, og andre forhold som gjør at krav om offentliggjøring vil være urimelig i forhold til Prosjektansvarliges interesse. Prosjekt-ansvarlig har eksklusiv rett til bruk av forskningsgenererte data i Prosjektperioden. Prosjektansvarlig skal i sin utadrettede informasjon om Prosjektet opplyse at Prosjektet er støttet av Gassnovas gjennom CLIMIT-demo programmet. Dette skal gjøres på en måte som er forenlig med Gassnovas interesser og i henhold til Gassnovas eventuelle nærmere instruks.

Det skal refereres til CLIMIT i tekst og ved bruk av CLIMITs logo på presentasjoner, rapporter, hjemmeside med mer. Logo er tilgjengelig på www.climit.no eller fra Gassnova.

Prosjektansvarlig kan ikke uten Gassnovas skriftlige forhåndstillatelse bruke Gassnovas navn i sin markedsføring av produkter eller tjenester på en slik måte at Gassnova oppfattes som en garantist for kvaliteten i resultatene eller gyldigheten av konklusjonene fra Prosjektet.

Prosjektansvarlig forplikter seg til en årlig oppdatering av et faktaark om Prosjektet som publiseres på hjemmesiden til CLIMIT.

8 Konfidensialitet

1. All data og informasjon som Partene utveksler, og som er eller har karakter av å være bedriftshemmelighet(er), skal holdes hemmelig og ikke overføres til tredjepart uten skriftlig samtykke fra den annen Part, med mindre slike data og/eller informasjon:

* allerede er kjent for vedkommende Part på det tidspunkt dataene og/eller informasjonen ble mottatt,
* er eller blir allment kjent på annen måte enn ved feil begått av en av Partene, eller
* mottas fra tredjepart på rettmessig måte uten plikt til hemmeligholdelse

Partene har likevel anledning til å formidle data og informasjon som nevnt, til tredjemann når dette er nødvendig for utførelse og/eller kontroll i forbindelse med en Parts oppfølgning av sine rettigheter og/eller forpliktelser etter Kontrakten.  
  
Partene skal i slike tilfelle sørge for at tredjepart overholder de samme krav til hemmeligholdelse som Partene har etter Kontrakten.

2. Bestemmelsene om hemmeligholdelse i Kontrakten skal likevel ikke være til hinder for at data og/eller informasjon gis til norske eller andre myndigheter der dette er lovpålagt eller hvor dette følger av relevante børsregler hva gjelder informasjonsplikt. Dette unntaket gjelder kun så langt informasjonsplikt gjelder i henhold til lover og regler som vist til her.

Gassnova er omfattet av lov om rett til innsyn i dokument i offentleg verksemd av 19. mai 2006. Foretakets tilskuddsvirksomhet er videre underlagt bestemmelser om taushetsplikt i lov om behandlingsmåten i forvaltningssaker av 10. februar 1967.

9 Overdragelse

Prosjektansvarlig kan ikke overdra, pantsette eller på annen måte disponere over Kontrakten eller deler av Kontrakten, herunder Tildeling fra Gassnova, til andre uten etter Gassnovas forutgående skriftlige godkjenning. Samtykke til pantsettelse må godkjennes av Gassnovas administrerende direktør.

10 Ansvarsfritak

Prosjektansvarlig skal holde Gassnova skadesløs for ethvert krav som måtte oppstå i forbindelse med gjennomføringen av Prosjektet, herunder krav som følger av inngrep i Immaterielle rettigheter.

Gassnova har ikke noe juridisk eller økonomisk ansvar for skade eller tap som følge av bl.a. feil ved, eller ukyndig bruk av, utstyr, metoder eller programmer som er knyttet til Prosjektet. Gassnova skal holdes skadesløs av Prosjekt-ansvarlig dersom det i ettertid viser seg at den maksimale statsstøtte er overskredet, eller om   
støtten fra Gassnova av andre grunner er ulovlig, slik at Prosjektansvarlig pålegges å tilbakebetale ulovlig utbetalt Tilskudd, jfr. lov om offentlig støtte § 5.

11 Force majeure

Ingen av Partene er ansvarlig for manglende overholdelse av sine forpliktelser etter Kontrakten som følge av Force Majeure.

Den Part som vil gjøre gjeldende Force Majeure, plikter å gi den annen Part skriftlig varsel om dette uten ugrunnet opphold og videre dokumentere at manglende kontraktsoppfyllelse skyldes Force Majeure innen rimelig tid etter at Parten ble klar over Force Majeure-situasjonen. Hver av Partene dekker egne kostnader forbundet med Force Majeure-situasjonen.

Varer en Force Majeure-situasjon sammen-hengende i mer enn 120 dager, eller det er klart at den vil vedvare ut Prosjektperioden, kan hver av Partene si opp Kontrakten med 30 dagers skriftlig varsel.

12 Kontraktens varighet og opphør

**12.1 Generelle bestemmelser**

Kontrakten gjelder fra det tidspunkt Tilskuddsbrevet er undertegnet av begge Parter og Gassnova har mottatt det signerte Tilskuddsbrevet og kopi av eventuelle signerte Samarbeidsavtaler. Kontrakten opphører uten varsel når Prosjektet er avsluttet og slutt-rapport innlevert og godkjent, med mindre kontraktsperioden opphører tidligere i henhold til punktene 11 eller 12.2 flg.

Kontraktsopphør medfører ikke opphør av bestemmelser som etter sin art ikke er begrenset til kontraktstiden. Dette gjelder bl.a. bestemmelsene om Prosjektregnskap, rapportering, overdragelse av Prosjekt-resultater, offentliggjøring mv.

**12.2 Førtidig avvikling av Kontrakten ved enighet**

Partene kan ved skriftlig enighet avvikle Kontrakten før Prosjektperiodens utløp.

**12.3 Heving**

Heving skal skje skriftlig ved rekommandert brev og begrunnes.

Gassnova kan heve Kontrakten med umiddelbar virkning dersom Prosjektansvarlig vesentlig har misligholdt sine forpliktelser. Som vesentlig mislighold anses bl.a. at:

* det foreligger vesentlige avvik i forhold til Fremdriftsplanen eller andre forhold regulert i Kontrakten
* Prosjektansvarlig driver virksomhet som er uforenelig med gjeldende lovgivning eller Gassnovas formål og retningslinjer
* Prosjektansvarlig ikke vil, eller er i stand til å fullføre Prosjektet

Videre kan Gassnova heve kontrakten med umiddelbar virkning dersom:

* en person eller et foretak utenfor EØS-området overtar bestemmende kontroll over Prosjektansvarlig og vilkårene i punkt 6.2.1 to siste avsnitt er oppfylt
* det er meldt oppbud eller åpnet konkurs eller akkordforhandlinger hos Prosjekt-ansvarlig, eller det på annet grunnlag foreligger sannsynlighetsovervekt for at Prosjektansvarlig er insolvent
* virksomheten til Prosjektansvarlig er besluttet oppløst, eller dersom det foreligger sannsynlighetsovervekt for at vilkårene er oppfylt for å treffe en avgjørelse om tvangsmessig oppløsning av virksomheten
* sentrale forutsetninger for kontrakts-forholdet svikter, herunder bl.a. at Gassnova ikke får de nødvendige midler stilt til rådighet, eller det skjer endringer i offentlige reguleringer eller oppstår andre uforutsette omstendigheter av vesentlig betydning for gjennomføring av Prosjektet eller Gassnovas evne til å bidra til dette, jf. punkt 3.3.

Prosjektansvarlig kan heve Kontrakten med umiddelbar virkning dersom Gassnova vesentlig har misligholdt sine forpliktelser.

Dersom Gassnova hever Kontrakten på grunn av Prosjektansvarliges vesentlige mislighold kan Gassnova kreve tilbakebetaling av utbetalt Tilskudd, med tillegg av forsinkelsesrenter i henhold til gjeldende lov om renter ved forsinket betaling fra hevingstidspunktet. Dersom Gassnova ikke krever tilbakebetaling kan Gassnova kreve overføring av rettighetene til Prosjektresultatene.

Ved vesentlig mislighold av Kontrakten, kan Gassnova kreve overlevering uten vederlag til seg selv eller andre av materiell og utstyr m.m. som er kjøpt for Prosjektets midler. Krav om overlevering skal skje skriftlig, og Prosjekt-ansvarlig plikter å overlevere uten opphold. Prosjektansvarlig skal dekke kostnadene ved overleveringen. Eiendomsretten går over fra Prosjektansvarlig til Gassnova eller tredjepart ved levering.

13 Endringer

Gassnova kan foreta de endringer som fremgår av Kontrakten. Utover dette forutsetter eventuelle endringer enighet mellom Partene. Alle endringer skal nedfelles skriftlig.

14 Lovvalg/verneting

Avtalen er undergitt og skal fortolkes i samsvar med norsk rett.

Eventuelle tvister skal avgjøres ved de ordinære domstoler. Nedre Telemark tingrett vedtas som verneting.

Dersom Prosjektansvarlig er en statlig virksomhet, skal eventuelle tvister forelegges Olje- og energidepartementet, som tar stilling til hvordan tvisten skal avgjøres.